text: Landsbysogn går enegang i protest
  29 december 2013 kl. 16.32
  Rejsby Sogn har valgt at gå enegang, efter formanden for Landsforeningen af Menighedsråd har støttet kirkeminister Manu Sareen.
  Det var støtte til at kigge på at lukke omkring 200 kirker med færre end 200 folkekirkemedlemmer, der gør, at menighedsrådet i Rejsby Sogn har valgt at melde sig ud.
  Og selvom Rejsby Kirke med 325 folkekirkemedlemmer ikke er lukningstruet, kommer udmeldelsen i solidaritet, med de kirker der er.
  -Jeg ser sådan på det, at selvom problemet ikke er her, så har man pligt til at blande sig og sige fra også overfor landsforeningen. Vi har meddelt landsforeningen, at vi forlader den, for at gøre det klart, at hun (Inge Lise Pedersen, formand i Landsforeningen af Menighedsråd, red.) har sat sig på den forkerte side i den her sag, fortæller formand i Rejsby Menighedsråd, Thorkild Bork Hansen.
  